Nehézgép 88 Kft.  
Szeged, Fő út 3.

**Tisztelt ZZZ Nehézgép 88 Kft.!**

Az Önök által hirdetett **Területi képviselő** állásra jelentkezem. Csatolva küldöm az önéletrajzomat, mely tartalmaz minden információt, melyeket a hirdetésben kértek.  
12 éves szakmai tapasztalattal rendelkezem műszaki értékesítőként és területi képviselőként.

Azért pályáztam meg a meghirdetett munkalehetőséget, mert mindig is érdekeltek a nehézgépek, és szeretnék a műszaki területről egy új, számomra is vonzó területre továbblépni.

Jelenleg területi képviselőként heti túraterv alapján látogatom meg Partnereinket, közvetlen betekintést nyerve a különböző igényekről, a földrajzi területek sajátosságairól. A legnagyobb kihívást a leendő Ügyfelek felkutatása, és a meglévő Partnerek hosszú-távú menedzselése jelenti. Ez a feladatkör áll hozzám a legközelebb. A hatékonyságom növelése érdekében konkurencia-figyelést is végzek. Az elmúlt 4 évben sikerült az év elején meghatározott tervszámokat 20-35%-kal túlteljesítenem, és a céges értékesítő ranglétrán is bekerülni a legjobb 3-ba. Kíváncsi alaptermészetemnek köszönhetően az új dolgok megismerése, megértése érdekében elmélyültem tanulmányozom az adott témakört, nem átallom megkérdezni a nálam tapasztaltabbakat, amíg teljes nem lesz a szakmai rálátásom. Szeretnék más jellegű értékesítési szemléletekkel, tapasztalatokkal gazdagodni, s az új ismereteket ötvözni az eddig megszerzett tudásommal. Hiszem, hogy ez által eredményesebben tudom képviselni a hozzám tartozó területet.

Bízva abban, hogy az állás még betöltetlen, várom  válaszukat!  
  
Köszönettel:  
Papp Péter

Budapest, január 5.